CELEX: 52021DP0445
Language: sk
Date: 2021-11-11 00:00:00
Title: Rozhodnutie Európskeho parlamentu z 11. novembra 2021 o žiadosti o zbavenie Nilsa Ušakovsa imunity (2020/2239(IMM))

20.5.2022   
               
               
                  SK
               
               
                  Úradný vestník Európskej únie
               
               
                  C 205/57
               
            
         P9_TA(2021)0445
         Žiadosť o zbavenie Nilsa Ušakovsa imunity
         Rozhodnutie Európskeho parlamentu z 11. novembra 2021 o žiadosti o zbavenie Nilsa Ušakovsa imunity (2020/2239(IMM))
         (2022/C 205/08)
         
            Európsky parlament,
         
                     —
                  
                  
                     so zreteľom na žiadosť o zbavenie Nilsa Ušakovsa imunity z 23. októbra 2020, ktorú podal generálny prokurátor Lotyšskej republiky v súvislosti s trestným konaním, ktoré sa má začať v Lotyšskej republike, a ktorá bola oznámená v pléne 13. novembra 2020,
                  
               
                     —
                  
                  
                     po vypočutí Nilsa Ušakovsa v súlade s článkom 9 ods. 6 rokovacieho poriadku,
                  
               
                     —
                  
                  
                     so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu o všeobecných a priamych voľbách poslancov Európskeho parlamentu z 20. septembra 1976,
                  
               
                     —
                  
                  
                     so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013 a 19. decembra 2019 (1),
                  
               
                     —
                  
                  
                     so zreteľom na články 29 a 30 Lotyšskej ústavy,
                  
               
                     —
                  
                  
                     so zreteľom na článok 5 ods. 2, článok 6 ods. 1 a článok 9 rokovacieho poriadku,
                  
               
                     —
                  
                  
                     so zreteľom na správu Výboru pre právne veci (A9-0304/2021),
                  
               
                     A.
                  
                  
                     keďže prokurátor oddelenia pre vyšetrovanie obzvlášť závažných prípadov na odbore trestného súdnictva Úradu generálneho prokurátora v Rige požiadal, aby bol poslanec Európskeho parlamentu Nils Ušakovs zbavený imunity s cieľom začať proti nemu trestné konanie v súvislosti s porušením zákazu obehu zariadení upravených na špeciálne tajné operácie;
                  
               
                     B.
                  
                  
                     keďže 30. januára 2019 sa počas prehliadky kancelárie vtedajšieho primátora Rigy Nilsa Ušakovsa, ktorá bola povolená v súvislosti s inými trestnými konaniami, našlo zariadenie primárne určené na nezákonné vyhotovovanie obrazových a zvukových záznamov, t. j. osobitne navrhnuté zariadenie používané na špeciálne tajné operácie;
                  
               
                     C.
                  
                  
                     keďže pán Ušakovs sa prechovávaním tohto zariadenia vo svojej kancelárii v priestoroch zastupiteľstva mesta Riga údajne dopustil porušenia zákazu v zmysle článku 51 ods. 1 zákona o obehu tovaru strategického významu, ktorým sa fyzickým osobám zakazuje nadobúdať alebo držať vybavenie, zariadenia a prístroje alebo ich súčasti, ktoré boli osobitne navrhnuté alebo upravené na špeciálne tajné operácie a sú zahrnuté v zozname tovaru a služieb strategického významu Lotyšskej republiky; keďže pán Ušakovs svojím konaním údajne spáchal trestný čin podľa článku 2371 ods. 2 lotyšského trestného zákonníka;
                  
               
                     D.
                  
                  
                     keďže Nils Ušakovs bol vo voľbách konaných v máji 2019 zvolený za poslanca Európskeho parlamentu;
                  
               
                     E.
                  
                  
                     keďže tento údajný trestný čin nesúvisí s vyjadrenými názormi ani hlasovaním Nilsa Ušakovsa pri výkone jeho povinností v zmysle článku 8 Protokolu č. 7 o výsadách a imunitách Európskej únie;
                  
               
                     F.
                  
                  
                     keďže podľa článku 9 Protokolu č. 7 o výsadách a imunitách Európskej únie požívajú poslanci Európskeho parlamentu na území svojho vlastného štátu imunity priznané členom parlamentu daného štátu;
                  
               
                     G.
                  
                  
                     keďže články 29 a 30 Lotyšskej ústavy stanovujú, že:
                     
                        „Článok 29
                        Bez súhlasu parlamentu nemožno poslancov zatknúť, vykonávať u nich domovú prehliadku ani nijako obmedziť ich osobnú slobodu. (…)
                     
                     
                        Článok 30
                        Bez súhlasu parlamentu nemožno proti poslancovi začať trestné stíhanie.“;
                     
                  
               
                     H.
                  
                  
                     keďže na jednej strane Európsky parlament nemožno považovať za súd a na druhej strane poslanec nemôže byť v súvislosti s postupom zbavenia imunity považovaný za obvineného (2);
                  
               
                     I.
                  
                  
                     keďže cieľom poslaneckej imunity je chrániť Európsky parlament a jeho členov pred súdnym konaním týkajúcim sa činností súvisiacich s výkonom ich poslaneckého mandátu a činností, ktoré sú od výkonu tohto mandátu neoddeliteľné;
                  
               
                     J.
                  
                  
                     keďže v tomto prípade Európsky parlament nenašiel žiadny dôkaz fumus persecutionis, t. j. skutkové okolnosti, ktoré naznačujú, že účelom súdneho konania môže byť poškodenie politickej činnosti poslanca a teda Európskeho parlamentu;
                  
               
            1.   
            
               rozhodol zbaviť Nilsa Ušakovsa imunity;
            
         
         
            2.   
            
               poveruje svojho predsedu, aby ihneď postúpil toto rozhodnutie a správu gestorského výboru príslušnému orgánu Lotyšskej republiky a Nilsovi Ušakovsovi.
            
         
         
            (1)  Rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EÚ:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EÚ:T:2010:102; rozsudok Súdneho dvora zo 6. septembra 2011, Patriciello, C 163/10, ECLI: EÚ:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EÚ:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EÚ:C:2019:1115.
         
            (2)  Rozsudok Všeobecného súdu z 30. apríla 2019, Briois/Parlament, T-214/18, ECLI:EÚ:T:2019:266.